Document ID: 32013R0329

A BIZOTTSÁG 329/2013/EU VÉGREHAJTÁSI RENDELETE
(2013. április 10.)
a 967/2006/EK rendelettől a 2012/2013-as gazdasági évről a következő gazdasági évre átvinni kívánt cukormennyiségek bejelentésére vonatkozó határidők tekintetében való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 85. cikkére, összefüggésben 4. cikkével,
mivel:
(1)
A kvótán felüli cukortermelésre vonatkozóan a 318/2006/EK tanácsi rendelet végrehajtása részletes szabályainak megállapításáról szóló, 2006. június 29-i 967/2006/EK bizottsági rendelet (2) 17. cikke határidőket állapít meg, amelyeken belül a tagállamoknak tájékoztatniuk kell a Bizottságot a következő gazdasági évre átvinni kívánt cukor mennyiségeiről.
(2)
Az 1234/2007/EK rendelet 63. cikke (2) bekezdésének a) pontjától eltérve a 319/2013/EU bizottsági végrehajtási rendelet (3) 1. cikke a 2012/2013-as gazdasági évre vonatkozóan meghosszabbította azt a határidőt, amelyen belül a tagállamok kijelölik azt az időpontot, ameddig a gazdasági szereplőknek a többletcukor-mennyiségek átviteléről szóló döntésükről tájékoztatniuk kell az érintett tagállamot.
(3)
Következésképpen indokolt ennek megfelelően módosítani azokat a határidőket, amelyeken belül a tagállamoknak a 967/2006/EK rendelet 17. cikkével összhangban tájékoztatniuk kell a Bizottságot az átvitelre szánt cukormennyiségekről.
(4)
Ezért a 2012/2013-as gazdasági évre vonatkozóan el kell térni a 967/2006/EK rendelet 17. cikkének a) és b) pontjában rögzített határidőktől.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 967/2006/EK rendelet 17. cikkének a) és b) pontjától eltérve a tagállamok legkésőbb 2013. szeptember 1-jéig tájékoztatják a Bizottságot a 2012/2013-as gazdasági évről a következő gazdasági évre átvinni kívánt répa- és nádcukormennyiségekről.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet 2013. szeptember 30-án hatályát veszti.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 10-én.

Labels: 12
7
17
15